אגנס קלטי בתווך כמאמנת נבחרת ישראל בהתעמלות נשים, בתחילת שנות ה-60, עם רות אבלס ומרים קארה
אגנס קלטי, מדגימה שפגט בהגיעה לגיל 98.
**אגנס קלטי** (בהונגרית: **Ágnes Keleti**, ההיגוי ההונגרי: קלטי אגנש. שם משפחתה המקורי היה **קליין** (Klein); נולדה ב-9 בינואר 1921) היא מתעמלת עבר הונגרייה-ישראלית, אלופה אולימפית (הלסינקי 1952 ומלבורן 1956) בעלת עשר מדליות, בהן חמש מדליות זהב ואלופת עולם (רומא 1954). כלת פרס ישראל בתחום הספורט לשנת ה'תשע"ז (2017).

קלטי היא הישראלית שזכתה בהכי הרבה מדליות אולימפיות אישיות, ויותר מדליות מבין כל המתעמלים היהודים פרט למארק ספיץ. על כן נחשבת לאחת המתעמלות היהודיות הטובות בהיסטוריה.

מבין כל המתעמלים במשחקים האולימפיים, מדורגת קלטי במקום העשירי בכל הזמנים, לפי מספר מדליות הזהב שאותן צברה ובמקום ה-11 בכל הזמנים, לפי סך כל המדליות שאותן צברה ולכן נחשבת על ידי רבים כאחת הספורטאיות היהודיות הגדולות ואחת המתעמלות הגדולות בכל הזמנים.

בתום הקריירה הספורטיבית שלה עלתה לישראל בשנת 1957, ופיתחה בה את תחום ההתעמלות כמאמנת ומורה.

ביוגרפיה
--------

### בהונגריה

קלטי נולדה בבודפשט למשפחה יהודית מבוססת בשם אגנס קליין לפרנץ יליד סגד, ורוז'ה. היא החלה להתאמן בהתעמלות בגיל ארבע במועדון ספורט יהודי.
מגיל 6 עד 17 הקדישה את עיקר זמנה לנגינה בצ'לו במוסד ללימודי מוזיקה.
מגיל 16 החלה להתאמן בקביעות בהתעמלות והייתה לאלופת הונגריה.
בימי הרדיפות נגד היהודים בהונגריה נישאה קלטי בנישואים פיקטיביים לספורטאי ההונגרי אישטוואן שארקאן (István Sárkány). שארקאן השתתף באולימפיאדת ברלין ב-1936. נישואים אלה נועדו למנוע אפשרות של גירוש למחנות לעבודת כפייה.
השניים נותרו נשואים למשך חמש שנים.

בזמן הכיבוש הגרמני ב-1944 התחבאה באמצעות מסמכים מזויפים (בשם הבדוי "יוהאס פירושקה") כמשרתת בכפר ואחר כך כפועלת בבית חרושת לתחמושת. אביה ודודים שלה ומשפחותיהם נשלחו לאושוויץ ושם נספו. אמה ואחותה ניצלו הודות ל"דרכוני הגנה" שקיבלו מהנציגות השוודית עקב מאמציו של ראול ולנברג. לאחר המלחמה חידשה קלטי את אימוניה.

בשנת 1946 זכתה לראשונה באליפות הונגריה בהתעמלות, בתרגיל על מקבילים מדורגים. בשנת 1947 זכתה להצלחה הבינלאומית הראשונה שלה כשהייתה למתעמלת הדומיננטית באליפות מרכז אירופה בהתעמלות.

קלטי לא השתתפה באולימפיאדת לונדון (1948) בגלל פציעה.

בפסטיבל העולמי השני לנוער וסטודנטים (אנ') (טרום האוניברסיאדה) שנערך בבודפשט בשנת 1949 זכתה קלטי בשש מדליות מהן ארבע זהב אישיות (קורה, קרקע, מקבילים מדורגים וקרב-רב אישי), מדליית כסף (קבוצתי) ומדליית ארד (קפיצות).

באולימפיאדת הלסינקי שנערכה בשנת 1952, זכתה קלטי בגיל 31 בארבע מדליות. מדליית זהב בתרגיל קרקע, מדליית כסף בתחרות הקרב-רב קבוצתי ושתי מדליות ארד בתרגיל המקבילים המדורגים ובתרגיל עם מכשירים קבוצתי. נוסף לכך, היא סיימה במקום רביעי בתרגיל על הקורה ובמקום שישי בתחרות הקרב-רב אישי.

באליפות העולם שנערכה ברומא בשנת 1954 זכתה קלטי ב-3 מדליות, אחת מכל סוג. מדליית זהב בתרגיל על מקבילים מדורגים, מדליית כסף בתחרות הקבוצתית ומדליית ארד בתרגיל על הקורה. נוסף לכך, היא סיימה במקום רביעי בתרגיל הקרקע.

באולימפיאדת מלבורן שנערכה בשנת 1956 זכתה קלטי בגיל 35 בשש מדליות. ארבע מדליות זהב, שלוש אישיות (מקבילים מדורגים, קורה וקרקע – האחרונה במשותף עם לאריסה לטינינה, מתחרתה הראשית באולימפיאדה) ובתרגיל עם מכשירים קבוצתי. שתי מדליות כסף, בתחרות קרב-רב אישי ובתחרות קרב-רב קבוצתי.

בזמן אולימפיאדת מלבורן התרחש המרד ההונגרי, וקלטי, כמו ספורטאים הונגרים רבים, נשארה באוסטרליה וקיבלה מקלט מדיני.

### בישראל

ב-1957 הגיעה קלטי לישראל, למשחקי המכביה החמישית, והחליטה להישאר בארץ.

בישראל עבדה במכון וינגייט, וכן שימשה כמאמנת נבחרת המתעמלות של ישראל.

ב-1960 היא הובילה כמאמנת שלוש מתעמלות למשחקים האולימפיים ברומא: רותי אבלס (פלד), מרים קארה (נוי) ורלי בן יהודה (בר גורן). קלטי הקימה גם את הנבחרת הראשונה למופעי התעמלות שייצגה את ישראל בגימנסטראדות האירופיות החל מ-1964.  

לדברי המאמנת חיה הלפרין: 

> 
> קלטי ייסדה פה את כל הענף הזה של ההתעמלות התחרותית על מכשירים מהבסיס שלו. לא היה כזה דבר. לא היו כאן מכשירי התעמלות בכלל - את הכסף שקיבלה על ההופעות שלה במכביה היא תרמה כדי שיקנו מכשירי התעמלות. היא בעצם שמה את אבן הפינה של הענף
> 
> 
> 
> 

אחרי שעלתה לישראל נישאה בשנית בשנת 1959 לרוברט בירו (Bíró Robert), מורה לחינוך גופני יליד הונגריה אף הוא שעיברת את שמו לראובן שופט, ולזוג נולדו שני בנים: דני ורפי.

בשנת 1989, אחרי נפילת הקומוניזם בהונגריה, חזרה לבקר שם וזכתה בהוקרה רבה מהמשטר הדמוקרטי החדש.

לאחר 60 שנה בישראל, בגיל 96 שבה להתגורר בהונגריה.

ב-8 בספטמבר 2023 אגנס קלטי הפכה לאלופה האולימפית הוותיקה ביותר, כשמלאו לה 102 שנים ו-242 ימים.

הוקרה
-----

* 1981 – נבחרה להיכל התהילה של הספורט היהודי
* 1981 – נבחרה להשיא משואה בטקס הדלקת המשואות
* 1991 – נבחרה להיכל התהילה של הספורט ההונגרי
* 2002 – נבחרה להיכל התהילה הבינלאומי של ההתעמלות
* 2017 – זכתה בפרס ישראל בספורט ותרבות הגוף
* 2021 – הוחלט כי אליפות ישראל בהתעמלות מכשירים לנשים תיקרא מעתה על שם אגנס קלטי

קישורים חיצוניים
----------------

ויקישיתוף מדיה וקבצים בנושא **אגנס קלטי** בוויקישיתוף

* אגנס קלטי, באתר הוועד האולימפי הבין-לאומי
* אגנס קלטי, באתר olympedia.org
* אגנס קלטי, באתר התאחדות ההתעמלות הבין-לאומית
* אגנס קלטי, באתר פרס ישראל
* אגנס קלטי, בהיכל התהילה של ההתעמלות
* יעקב זובוביץ', **אגנס קלטי**, באנציקלופדיה לנשים יהודיות (באנגלית)
* א. ש. לייש, נא להכיר: אגנס קלטי, דבר, 25 באוגוסט 1957
* מלבורן 1956 - אגנס קלטי, באתר וואלה!‏, 27 ביוני 2012
* אביעד פוהורילס, מעוטרות: ריאיון עם אסתר שחמורוב ואגנס קלטי, באתר nrg‏, 21 ביולי 2012
* יעקב בר-און, ‏ווינרית: סיפורה של הספורטאית היהודייה המצליחה ביותר אי פעם, באתר מעריב אונליין, 27 במרץ 2017
* קטע קול ‏**BioCast** - אלף אישים באלף שניות: צעירה לנסח - אגנס קלטי, באתר iCast‏, 28 באוקטובר 2011. ריאיון עם אגנס קלטי
* הדרך של אגנס קלטי לצמרת האולימפית, בבלוג "הספרנים" של הספרייה הלאומית, ינואר 2019
* אתר למנויים בלבד "יש לכם הרבה מה ללמוד":הספורטאית היהודייה הגדולה בהיסטוריה חוגגת יום הולדת מאה בריאיון מיוחד, באתר הארץ, 7 בינואר 2021
* עדי רובינשטיין, המתעמלת האגדתית אגנס קלטי: "כיהודייה לא יכולתי להתחרות", באתר ישראל היום, 16 ביוני 2022
* ריאיון עם אגנס קלטי (באנגלית)
* כאן דוקו | אגנס קלטי - לנצח את הזמן: סיפורה של הספורטאית האולימפית היהודיה המעוטרת ביותר בכל הזמנים, סרטון בערוץ "כאן 11 - תאגיד השידור הישראלי", באתר יוטיוב (אורך: 52:04)
* אגנס קלטי באתר מוזיאון הספורט היהודי העולמי

הערות שוליים
------------

1. 1 2  בגיל 96: אגנס קלטי הוכתרה לכלת פרס ישראל בתחום הספורט ותרבות הגוף, באתר וואלה!‏, 14 בפברואר 2017
2. ↑  Keleti Ágnes olimpiai bajnok családfája - Múltkutatás.hu, Múltkutatás.hu, ‏9 בינואר 2021 (בהונגרית)
3. ↑  István Sárkány, באתר Sports Reference
4. ↑  קלטי משתקעת בישראל, מעריב, 29 בספטמבר 1957
5. ↑  אתר למנויים בלבד "יש לכם הרבה מה ללמוד":הספורטאית היהודייה הגדולה בהיסטוריה חוגגת יום הולדת מאה בריאיון מיוחד, באתר הארץ, 7 בינואר 2021
6. ↑  Ágnes Keleti, la campeona olímpica de gimnasia artística más longeva, polideportes, ‏8 בספטמבר 2023
7. ↑  Agnes Keleti, באתר International Gymnastics Hall of Fame
8. ↑  אליפות ישראל בהתעמלות תיקרא על שם אגנס קלטי, באתר הארץ, 3 בינואר 2021

|  |  |
| --- | --- |
| בקרת זהויות עריכת הנתון בוויקינתונים | 
* GND: 1188574086
* ISNI: 0000 0000 7925 7984
* VIAF: 121422746
* WorldCat: viaf-121422746

 |